description: По думите му не е ясно тези релси кога са ремонтирани

title: Георги Илиев: Жп линиите край Хитрино са от руско-турската война

maintext:
„Според мен причините за катастрофата край Хитрино се коренят в това, че жп линията е строена много отдавна, по време на руска-турската война. Не знаем какви грижи са полагани за нея, кога е ремонтирана”, каза бившият следовател Георги Илиев пред bTV.
Илиев е бил Началник отдел за разследване на аварии, катастрофи и пожари в Националната следствена служба. Разследвал е взрива край Петолъчката, инцидентът в Охридското езеро, катастрофата на автобуса в река Лим, трагедията в дискотека „Индиго” и атентата в Сарафово.
Черна събота за Хитрино: 7 загинали и 29 ранени след взрив на цистерни (ОБЗОР)
Разрушенията, пожарите и нанесените щети са с размерите на бедствие
Като втора причина за инцидента в Хитрино Илиев посочи размитата отговорност в министерството на транспорта. „Към настоящия момент контролните органи, които проверяват изправността на жп структурата са към Министерството на транспорта. Оставям гражданите сами да преценят дали това е правилно”, каза той.
„За да се установи дали причината за инцидента е техническа, трябва да се проследи пътя на композицията от началната гара до Хитрино, да се види с каква скорост е следвало да се движи тя, на какъв семафор е влезнала в гарата, дали участъкът е прав или има завой”, поясни Илиев.
Предстои изтегляне на цистерните от Хитрино
Седем души загинаха, а 29 са ранени след като цистерни с пропан бутан се взривиха на гарата в центъра на селото
По думите му разследващите органи вече би трябвало да знаят скоростта, с която влакът се е движел при влизане в Хитрино.
Той поясни, че ако влаковата композиция наистина се е скъсала, както се твърди в момента, това може да се разбере много лесно. „Винаги от такова произшествие остават видими следи по траверсите и чакъла”, допълни Илиев.
„Всеки инцидент е можело да бъде предотвратен. Сега това е задачата на разследващото звено на Министерството на транспорта, което ще установи причините за тази авария”, каза още той.


description: Според наблюдатели 17 хил. души вече са извън пределите на Алепо

title: Сирийските власти вече контролират Алепо изцяло

maintext:
Сирийските власти поеха пълен контрол над Алепо, съобщи Сирийския център за наблюдение на човешките права.
По данни на неправителствената организация, която разполага с широка мрежа от наблюдатели в Сирия, последната група бунтовници са били евакуирани от града.
25 000 души са успели да избягат от Алепо
Междувременно се изтеглят и шиити от обсадени от бунтовниците села
Междувременно евакуацията на цивилни от Източно Алепо бе възобновена. 60 автобуса с хора бяха блокирани в бунтовническия анклав при минусови температури с недостатъчно храна и вода.
Според наблюдатели 17 хил души вече са извън пределите на Алепо.

fasttext_language: bg


description: Това е резултат от мащабна секретна операция, продължила повече от две години и половина

maintext:
Австралийската полиция конфискува повече от 1 т кокаин на стойност 360 млн. австралийски долара (258,5 млн. американски долара) и арестува 15 души за контрабанда от Чили. Това се случи при секретна операция, проведена на 25 декември.
Спецполицаи, облечени като Дядо Коледа, арестуваха наркотрафиканти (ВИДЕО)
Арестувани са четирима членове на клана Пинто и са конфискувани над 4500 пакета кокаин
В продължение на повече от две години и половина властите разследвали риболовци, използвали траулери, за да прекарват кокаин от Чили до Австралия. Арестите навръх Коледа станали на рибния пазар в Синдни.
Полицията съобщава, че е задържана група, която се опитала да внесе контрабандно 500 кг кокаин, след като друга пратка от 600 кг била прехваната по-рано тази година от френския военноморски флот край бреговете на Таити.
„Това е най-голямото количество конфискуван кокаин в историята на правоприлагането в Австралия", уточняват още властите.


description: Тя очакваше второ дете, а бременността беше обявена миналия месец

title: Внучката на кралица Елизабет Зара Тиндъл е пометнала

maintext:
Официален говорител заяви, че внучката на британската кралица Елизабет Втора Зара Тиндъл е пометнала, предаде Асошиейтед прес.
Говорителка на семейство Тиндъл каза, че съпружеската двойка е "загубила бебето си" и помоли те да бъдат оставени на спокойствие поради трудния момент.
Зара Тиндъл и съпругът й, бившият ръгбист Майк Тиндъл, очакваха второ дете. Бременността беше обявена миналия месец.
Те имат дъщеричка Мия, която е на 3 годинки. Снимката, на която Елизабет Втора е с всички правнуци, Мия държи чантата на кралицата.


description: Жертвата е без опасност за живота, установява се дали нападателят е бил под въздействието на наркотици

title: Холандец нападна с нож жена в центъра на София

maintext:
46-годишна жена е приета в болница с порезна рана в областта на шията след като е била нападната тази сутрин на тротоара пред Телефонната палата на столичната ул.”Гурко”, предаде „Фокус”, като се позова на МВР.
Около 5:50 часа патрулиращи полицаи я намерили паднала до мъж във видимо неадекватно състояние. Той е 30-годишен холандски гражданин и по първоначални данни той е извършил на нападението.
Жената е без опасност за живота, а чужденецът е задържан и откаран в болнично заведение за установяване на упойващи и наркотични вещества в кръвта.
Работата по случая продължава.


description: Композицията от Бургас за София беше задържана в Пирдоп

title: Пореден инцидент на прелез: Бус се удари във влак, шофьорът пострада

maintext:
Бус е преминал неправомерно през прелеза при сeло Антон и се е ударил в преминаващ влак, водачът е откаран в болница, предаде „Фокус”, като се позова на пресцентъра на НКЖИ.
В 14:18 часа в в междугарието Копривщица - Антон, бус на фирма за куриерски услуги е преминал през съоръжението въпреки редовно задействаната автоматична прелезна сигнализация (светлина и звук).
Автомобилът се удря в 3-ия вагон на преминаващия бърз влак, пътуващ по направление Бургас - София.
Влакът е бил задържан на гара Пирдоп до изясняване на инцидента.
Влак удари кола на прелез в Дряновско
Във возилото са пътували жена и дете, не са пострадали
Шофьорът на буса е пострадал леко и е откаран с кола на Спешна медицинска помощ.
Кола и влак се удариха в Пловдивско
Автомобилът навлязъл в прелеза въпреки спуснатата бариера
Това е третият инцидент на прелез за последните няколко дни. В събота влак удари кола в Дряновско, а в сряда подобен инцидент стана в Пловдивско. По първоначална информация, и тези случаи са в резултат на неправомерно пресичане.


description: Те се намират в кв. „Полигона“, отново в район „Младост“

title: Разследване на bTV: И имоти на МО са присвоени по схемата с реституцията на терени

maintext:
Три имота, собственост на Министерството на отбраната (МО), са станали частни по същата схема, по която са присвоени общинските имоти в ж.к. „Младост“, разри разследването на Стоян Георгиев.
Терените се намират на територията на район „Младост“, но в кв. „Полигона“.
Отново е фабрикувана реституция, използвана е същата верига от хора:
Подставено лице купува имот предполагаемо наследство от човек с нисък социален статус. Фабрикува се реституция, документите за която се представят на нотариус. Той създава констативен акт, на чиято база се вадят документи (скици) от Агенцията по кадастър. Заедно с тези скици се прави нов нотариален акт, теренът се препродава и вече чист попада в бизнесмени, които пък го продават на инвеститори.
Разследване на bTV: Как общински имоти за милиони стават частни, а общината не знае
Оказва се, че няма кой да гарантира законността на „реституцията” на апетитни имоти в София, макар скандалната схема да е съшита с бели конци
Схемата се използва предимно за имоти, които не са актувани. Те се полагат по закон на общината, основно са в предрегулация, но нямат акт, т.е. явяват се като бели петна.
В случая в „Полигона“ става въпрос за имоти, които са били отчуждавани, а отчуждаваните имоти не подлежат на реституция.
Служители на отдел „Кадастър“ и отдел „Общински имоти“ на район Младост разясниха пред камерата на bTV, че по плана от 1939 г. единият имот е бил отчужден за нуждите на Министерството на отбраната. Т.е. той вече не е бил земеделски и не може да бъде възстановен от поземлена комисия.
Сделката за друг от имотите – до един от най-големите молове в града, е от септември 2016 г. За него се твърди, че е бил нива, но според служителите от отдел „Кадастър“ нива не може да има такава конфигурация. Освен това в момента той обгражда напълно друг терен, законно възстановен през 90-те.
Вижте видеото, в което служители на отдел „Кадастър“ и отдел „Общински имоти“ на район Младост разясняват статута на имотите:
Предстои МО да каже дали имотите са били деактувани – единствения законен начин да бъдат приватизирани или реституирани.
Говорителят на Софийската районна прокуратура (СРП) Невена Зартова коментира, че след самосезирането на СРП е започнала проверка, която ще установи дали имотите на МО са придобити с фалшиви актове.
Вижте повече във видеото:


title: Изследване: 80% от българите имат проблем със съня

maintext:
80% от българите имат проблем със съня. Това сочат данните от теста „Лека нощ”, в който се включиха 30 хил. души, обяви в предаването „Тази събота” психологът Ани Владимирова. Резултатите от анкетата може да видите тук.
Такъв е процентът и на хората, които са подложени на огромен стрес, по данни от стрес теста от миналата година, припомни тя. По-често жените имат проблем със съня и все по-често млади хора страдат от безсъние. По-засегнати от проблема са хората в големите градове.
Урбанизацията пречи на съня и е обезпокоително, че все по-често младите хора имат такъв проблем, коментира проф. Георги Момеков.
Той припомни, че липсата на сън пречи на важни физиологично процеси, защото чрез съня презареждаме. По време на сън човек изтрива от хардуера ненужните файлове, обяви още проф. Момеков.
Неговите препоръки са да не лягаме много късно, да не приемаме много стимулиращи напитки особено вечер, както и прием на магнезий и витамин В6, както и екстракти от хмел и маточина.


title: САЩ и Русия направиха общо предложение за извеждане на бунтовниците от Алепо

maintext:
Съединените щати и Русия днес направиха общо предложение, което гарантира извеждане от Алепо на бунтовниците, семействата им и останалите цивилни, съобщиха на Ройтерс представители на три опозиционни групи. Бунтовническите групи в Алепо все още не са отговорили на предложението.
То предвижда бойците от джихадистката групировка, известна по-рано като Фронта ан Нусра, да тръгнат към северозападната провинция Идлиб, а бойците от другите опозиционни групи да се насочат към други райони, включително към турската граница североизточно от Алепо.
Ако бъде приет, този план ще се изпълнява за 48 часа под надзора на ООН. Бойците ще могат да вземат лекото си оръжие, но да изоставят тежкото, добавя Ройтерс.
По-късно обаче руският заместник-министър на външните работи Сергей Рябков заяви днес, че Москва не е постигала споразумение със САЩ за извеждане на бунтовниците от сирийския град Алепо, предаде Ройтерс, като цитира РИА Новости.
"Онова, което съобщават западните агенции, не винаги отговаря на действителността", каза Рябков. Той добави, че Русия работи за създаване на необходимите условия за извеждане на хората от Алепо. "Въпросът за изтегляне на бойците е тема на отделни споразумения. Такова споразумение още не е постигнато, главно защото Съединените щати настояват за неприемливи условия", продължи Рябков, цитиран от РИА. Той посочи, че преговорите в Женева между руски и американски експерти ще продължат.


description: Според левицата Росен Плевнелиев и Бойко Борисов са разиграли театър

title: Отговорна президентска позиция или задълбочаване на политическата криза?

maintext:
ГЕРБ окачестви позицията на президента Росен Плевнелиев да не съставя служебен кабинет като отговорна и целесъобразна. Левицата пък заеха тезата, че Бойко Борисов и държавният глава разиграват театър от 13 ноември насам.
Росен Плевнелиев: Няма да назнача трето служебно правителство
Отстъпвам това право на новоизбрания президент Румен Радев
„Добрата новина е за отговорна и целесъобразна позиция на президента. Лошата е, че Румен Радев дезертира от моралните си задължения. Това, че ще избегнем смяна на два служебни кабинета за месец е добре”, коментира депутатът от ГЕРБ Георг Георгиев.
Стоян Мирчев от БСП коментира, че разиграният театър е бил нужен, за да може кабинета да свърши далаверите си и да си замете следите. В САЩ не виждаме Доналд Тръмп да се меси на Барак Обама, всичко си има срокове, каза той.
Левицата обвини още Плевнелиев в задълбочаване на кризата. И сега той се опитва да създаде неуправляема ситуация за Румен Радев, преди встъпването му в длъжност, беше коментарът на Валери Жаблянов от левицата след изявлението на държавния глава.
заяви, че Плевнелиев е погазил нормите на Конституцията. „Аз съм под прясното впечатление от изявлението на президента на Републиката г-н Плевнелиев, който току-що след един мандат на гафове, грешки, неудачни стъпки, на финала грубо наруши Конституцията на Република България”, посочи той.
Реформаторите върнаха мандата на президента Росен Плевнелиев (СНИМКИ И ВИДЕО)
Конституционната процедура приключи, следват предсрочни парламентарни избори, обяви държавният глава
Според него Плевнелиев е спасен от импийчмънт единствено от липсата на време, но според Първанов президентът трябва да понесе сериозна политичиска и държавническа отговорност за решенията си.
Председателят на „Патриотичния фронт” Валери Симеонов заяви, че решението на президента Росен Плевнелиев е било най-нормалното и очаквано, естествено решение. Симеонов подчерта, че Плевнелиев се е държал изключително отговорно и достойно през целия този период. Според него упрек към него може да има от хората, на които не им пука за държавата и си гледат само партийните интереси.
"Поздравявам Плевнелиев, че за същия период, за който премиерът нямаше верен ход, той няма грешни решения. Поведението на Радев е поведение на некомпетентен и страхлив човек", допълни той.
Докато ген. Радев не е встъпил в длъжност няма как да прави, каквито и да са действия, заяви председателят на ДПС Мустафа Карадайъ. По думите му Плевнелиев е постъпил нормално и държавнически с отказа си да съставя служебно правителство.


description: Нападателите взеха заложници в средновековна крепост в град Карак

title: Стрелба и заложническа криза в Йордания: Загинаха 14 души, вкл. четирима терористи

maintext:
14 души загинаха, а 27 бяха ранени при няколко престрелки и последвала заложническа криза в южния йордански град Карак.
Вчера неизвестните нападатели атакуваха полицейски патрули и жандармерията в града.
След като силите за сигурност тръгнаха след тях, нападателите се укриха в намиращата се центъра на града крепост от XII в., като взеха заложници.
Последва няколкочасова престрелка и щурм на йорданските сили за сигурност.
Първоначално беше съобщено за осем загинали при атаките – петима полицаи, двама местни жители и една туристка от Канада. Впоследствие се оказа, че убитите полицаи са седмина, а при щурма са убити и четирима терористи.
АФП посочва, че не е ясно дали е имало и други нападатели.
В официално съобщение на властите се казва, че полицията е открила в скривалище големи количества експлозиви, оръжия и пояси за самоубийствени атентати.
Не се уточнява нито самоличността на нападателите, нито дали те са били част от войнствена групировка, добавя Ройтерс.


description: При първия вариант премиерът ще е реформатор, може да има министри от ГЕРБ

title: Ново правителство: Може би след Коледа, може би след предсрочни избори

maintext:
Без ясен резултат приключиха разговорите между представители на Реформаторския блок, ГЕРБ и Патриотичния фронт в парламента. Към момента няма 100-процентова яснота дали ще бъде сформирано ново правителство в настоящия парламент с мандата на дясното обединение, или България тръгва към предсрочни избори.
Зам.-председателят на ГЕРБ Цветан Цветанов и говорителят на ПГ на реформаторите Найден Зеленогорски обявиха, че в евентуален нов кабинет премиерът вероятно ще е от РБ, а хора на Бойко Борисов може да заемат някои от министерските кресла.
Реформаторите дойдоха в НС за преговори с ГЕРБ
Първата цел - да подсигурят мнозинство, след това идват имената на премиер и министри
За да се стигне до това, и трите политически сили искат да се обединят около програма за следващите близо две години, които остават от мандата. За тази цел трябва да се стигне до обща позиция за или против въвеждането на мажоритарна система, евентуално вдигане на пенсиите и оценка дали нашата страна ще може да поеме председателството на ЕС.
По-късно обаче Цветан Цветанов уточни, че "съвсем скоро" може да има ново правителство.
"В момента работните групи работят по акценти от програмата. Утрешният ден може би ще бъде денят, в който действително от всички тези работни групи, които работят към настоящия момент, ще можем да седнем и да видим дали има пресечни точки, около които да се обединим или просто приключваме", обясни Цветанов.
Разговорите продължават както днес, така и утре. Мандатът няма да бъде върнат утре на президента Росен Плевнелиев, а вероятно в сряда. Така, ако въобще може да се говори за ново правителство със стария парламент, то може да се случи след Коледа.
Страх и алчност?
Правителство в това Народно събрание може да бъде излъчено само на основание на страха и на алчността. Това заяви пред журналисти в парламента говорителят на ПГ на "БСП лява България" Жельо Бойчев.
По думите му страхът от предстоящите избори и от служебното правителство на Румен Радев събира ГЕРБ, Реформаторския блок и Патриотичния фронт. Желанието за оставане на власт на всяка цена на тези хора продължава да стои и това ще бъде въпреки ясно изразеното мнение на българските избиратели за промяна, коментира Бойчев. Според него всичко това ще бъде за сметка на България.
Според Жельо Бойчев, ако управляващите са били искрени и наистина са искали да направят промени в изборното законодателство, са имали тази възможност. Според него това се използва като предтекст и обяснение, за да останат на власт на всяка цена.


description: Дерайлирането започва след първите пет цистерни

title: Кука на теглич е пробила цистерната в Хитрино

maintext:
Кука от теглич е пробила цистерната на гарата в Хитрино. Това каза Ивайло Московски, който участва на съвместно заседание на вътрешната и транспортната комисия в Народното събрание, съобщи БТА.
Транспортният министър обясни, че влакът е тръгнал в 0:10 от гара Дружба, до Нефтохим. Имал е 26 вагона с общо тегло над 1000 тона. Влакът е потеглил със закъснение от 13 минути. На гарата в Карнобат е имало смяна на локомотиви, както и на гарата в Синдел.
Румяна Арнаудова: Експертиза ще оцени психичното здраве на машинистите, карали влака в Хитрино
Искрата, взривила композицията, е дошла от печка с въглища в къща наблизо
На гарата в Хитрино е подаден сигнал за отбиване. Това означава, че скоростта е трябвало да бъде около 40 км/ч. Композицията е минала през първата стрелка с 80 км/ч. Екстремно спиране на влака не е имало, както и не е установено понижаване на налягането във въздухопровода. Московски посочи, че двата локомотива и първите пет цистерни преминават пред стрелка 5 и след тях дерайлират от 6 до 17 цистерна включително.
Как хората от Хитрино ще се приберат по домовете си
Има изготвен план, в домовете ще влизат собственик, полицай и специалист от пожарната. Това ще стане след извеждането на последната цистерна от селото
"Накланят се и се завъртат в различни посоки. Цистерна 10 е пробита от теглична кука на цистерна 9, като пробойната е с голямо сечение и това е довело до изтичане на голямо количество пропилен", уточни той.
Прокуратурата привлече като обвиняеми за трагедията в Хитрино двама машинисти
Съдебно-техническата експертиза установи, че влакът е влязъл с висока скорост в селото
До два дни ще бъде възстановено движението през гарата в Хитрино. Това ще става само през един коловоз. Иначе повече от месец ще отнеме възстановяването на жп инфраструктурата, каза Московски.
Министърът на вътрешните работи Румяна Бъчварова каза, че първите екипи пожарникари са пристигнали от Шумен за около 15 мин. След това дошли и техни колеги от други градове. За около два часа са се събрали около 100 човека. Дошли са линейки от Разград, Шумен и Варна.
Над 50 къщи са с материални щети. Масово взривът е бил отвътре навън във всички къщи. Причината е статичното електричество. 770 човека от МВР и над 200 единици техника са се включили във възстановителните работи.
Според транспортния министър няма данни държавата да има вина за трагедията. "Няма информация да има данни, че нещо в инфраструктурата – стрелки, железен път по някакъв начин са създали предпоставка или са част от този инцидент", категорично заяви Московски.
Фирмата, собственик на злополучния влак е получила лиценз преди 11 години. Редовно са правени одити, последният е бил през месец май, дадени са предписания.
Достъпът на всички жители до селото не може да стане едновременно, беше посочено още на заседанието. Първи вероятно в къщите си ще влязат тези, които живеят в по-високата част на Хитрино.


description: В бившата застава до селото ще бъде изградена една от трите така наречени кризисни площадки

title: Над 300 души протестираха в Лесово заради намерението до селото да се настаняват мигранти

maintext:
Над 300 души протестираха в Лесово заради намерението на държавата да настани мигранти в бившата застава до селото. Там ще бъде изградена една от трите така наречени кризисни площадки.
Кметът на Лесово прочете решение на общинарите в Елхово срещу настаняването на мигранти в района.
"Много добре знаете какво правят в Европа,какво направиха в Харманли.Те идват тук с намерението да грабят и да мародерстват, колкото могат", убеден е Цветан Ревански, организатор на протеста.
Теренът за площадката е на 5 километра от селото, а границата - на 300 метра.
Сградата на бившата застава е реновирана през 2013 година. Намеренията на правителството са тук да бъде изграден приемателен център от затворен тип. Във фургони тук ще бъдат настанени максимум до 100 мигранти.
Те ще стоят, докато обработят документите им. Висока ограда ще затваря терена.
Фургони в заставата ще има само при засилване на бежанския натиск.


description: Вече се спрягат и варианти за служебен премиер

title: България тръгна към предсрочни избори (ОБЗОР)

maintext:
Няма да има ново правителство, чакат ни предсрочни парламентарни избори – Реформаторите ще върнат на президента третия и последен мандат за...съставяне на кабинет след неуспешни преговори с ГЕРБ и Патриотичния фронт.
Трите политически сили не успяха да изгладят различията си и на пролет ще застанем пред урните. Пенсиите и закона за антикорупцията се част от разделителните линии.
РБ, ГЕРБ и ПФ не се разбраха за пенсиите, няма да има правителство
България тръгва към предсрочни избори
Тепърва ще се види какво се случва и с промените с мажоритарната избирателна система след референдума.
Така или иначе още от самото начало имаше настроения в ГЕРБ да се върви към предсрочни избори, макар че именно от тях се очакваше основната подкрепа.
Утре се очаква президентът Росен Плевнелиев официално да обави намеренията си ще направи ли служебен кабинет.
Реформатори и патриоти винят Борисов за политическата криза
Валери Симеонов обвини финансовия министър, че е саботирал новия кабинет по нареждане на премиера
Неофициално се твърди, че кабинет ще има, при това - до началото на коледните празници.
Тепърва се очаква да разберем и кой ще го оглави.
Спекулациите за служебни премиери са Росен Кожухаров, Румяна Коларова, гетерал Атанас Самандов и Соломон Паси.


description: Протестиращи блокираха пътя на партия „ДРОМ” към общината

title: Засилено полицейско присъствие и напрежение в Гърмен

maintext:
Засилено полицейското присъствие и нестихващо напрежение има в Гърмен след вчерашния протест на местните заради заразата от хепатит в ромската махала. Днес представители на партия „ДРОМ” организираха контрапротест и влязоха в сблъсък с жителите на общината.
Илия Илиев от "ДРОМ" доведе свои хора в Гърмен в защита на местното ромско население, но беше посрещнат враждебно.
Проблемът с хепатита в гетото извади отново стария проблем - за незаконните къщи, които все още не са съборени.
След ударната, но частична акция „Багер” преди повече от година, страстите утихнаха, но само временно.
„Вие какво мислите, че може да страхувате циганите цял живот ли, има закони в тая държава”, каза Илия Илиев.
Местните не разрешиха гостите да влязат в общината, а те от своя страна признаха, че нямат предварителна уговорка с кмета. Илиев обяви обвиненията в купуване на гласове, заради които му беше поискан имунитета, за глупости.
Повече от 100 са незаконните къщи в гетото. С мотив, че няма къде да настани ромите, общината бави изпълнението на заповедта за събарянето им.


description: Около 15 доброволци от селото се включили в изграждането на му

title: В с. Енина направиха макет на пещерата, в която се е родил Христос

maintext:
В казанлъшкото село Енина направиха макет на пещерата, в която се е родил Исус Христос.
Идеята за изграждането на яслата, в която се е родил Младенецът, била на местен бизнесмен, воден от желанието духът на Рождество Христово да донесе повече радост и усмивки за хората от селото.
Запалиха светлините на коледната елха в София
За първи път тя се намира пред Националния дворец на културата
„Всичките не само се радваме, а се гордеем че в нашето село има един такъв българин, който милее и така ни кара да бъдем горди, че сме енинци”, сподели кметът на селото Веселин Андреев.
Около 15 доброволци от селото се включили в изграждането на макета. Те събрали елхови и борови клонки и слама в гората и заедно го построили само за ден.
Тази вечер в 17:00 ч ще бъдат запалени светлинките на макета.


description: Излизат и все повече подробности за заподозрения за атаката тунезиец Анис Амри

title: В Германия арестуваха четирима души, свързани с нападението в Берлин

maintext:
Германските спецполицаи щурмуваха няколко жилища в Берлин и в Дортмунд тази сутрин в търсене на атентатора, който вряза камион в берлински коледен базар.
Арестувани за момента са четирима души – всичките в Дортмунд, съобщава специалният пратеник на bTV в Германия Кристина Баксанова.
Първоначално задържаният за нападението пакистанец пък е изчезнал, съобщават медиите в Германия.
Излизат и все повече подробности за заподозрения тунезиец Анис Амри.
Той е пристигнал в Европа преди шест години през Сицилия. В Италия е лежал в затвора.
Само в Германия пък е сменил шест идентичности.
Във Федералната република той е бил под наблюдение половин година, тъй като е търсил начин да се сдобие с взривни вещества. Името на Амри е и в забранителен списък за достъп до територията на САЩ.
Защо е прекратено наблюдението върху него засега няма ясен отговор.
Братята на заподозрения за атентата в Берлин: Беше нормален, в затвора се промени напълно
Анис Амри е бил осъден на четири години затвор в Италия, където отишъл след Арабската пролет; после трябвало да бъде екстрадиран в родината си, но това не се случило
Германските власти са открили семейството му в Тунис, но близките на Амри заявили, че не поддържат контакт с него от 2006 г.
Брат му пък го призова да се предаде на полицията.
Дават 100 хил. евро за залавянето на берлинския атентатор
Властите предупредиха, че той може да е въоръжен и агресивен, а може и да е ранен
Вижте още във видеото:


description: Преднината на ГЕРБ изглежда намаляла, инерцията на патриотите и Марешки остава видима

title: „Галъп”: Ако изборите бяха днес: ГЕРБ взема 20,3%, БСП

maintext:
Изследване на "Галъп интернешънъл", показва кои партии биха влезли в парламента, ако изборите бяха днес. За ГЕРБ твърдят, че биха гласували 20,3% от имащите право на глас, за БСП – 18,4 на сто, за Обединените патриоти – малко над 10%.
За ДПС вота си биха дали 6,3% от избирателите, за партия на Веселин Марешки 5,2 на сто, а за Реформаторския блок - 3,3%.
Тези 6 формации биха попаднали в Народното събрание днес.
Според проучването преднината на ГЕРБ е намаляла, инерцията на патриотите и Марешки остава видима, а влизането на Реформаторите може да се гарантира при сериозна кампания.
Социолозите уточняват, че процентната бариера за влизане в парламента е изчислена на база гласували, а не на база имащи право на глас.
И още данни за нагласите на избирателите.
ДСБ и АБВ имат по 1,4 на сто подкрепа. Малко над един процент е очакваната подкрепа за БДЦ.
"Движение 21" на Татяна Дончева биха подкрепили около 1% от избирателите, а по-малко от процент биха гласували за ДОСТ, "Зелените" и "Глас народен".
Една пета от анкетираните казват, че няма да гласуват.
Социолозите са провели и експериментален тест на нагласите на българите за потенциала на няколко политически проекта.
Партия на Слави Трифонов би получила подкрепа от 12%, проект на лидера на ДСБ Радан Кънев – 1,5%, а движението на бившия правосъден министър Христо Иванов - "Да, България", което ще се учреди през януари, събира симпатиите на около 1% от гласуващите.
Според "Галъп" жизнеността на тези проекти ще зависи най-вече от успеха на кампаниите им и от коалиционната им политика.


description: Пострадала е шофьорката на лекия автомобил

maintext:
Кола се вряза в автобус на пътя за Банско. Пострада шофьорката на лекия автомобил.
Инцидентът стана в ранния следобед в участъка между Симитли и Банско. Лекият автомобил се движи към Благоевград, а автобусът изпълнява редовната линия Благоевград-Банско.
По неясни причини жената, управлявала леката кола, е изпуснала управлението и се е врязала в автобуса. Пострадала е само тя, настанена е в благоевградската болница. Снимки от мястото на инцидента ни изпрати потребител на "Аз, репортерът".


description: Интерпол издирва с червена бюлетина мъжа от Варна

title: Осъден за опит за убийство избяга от правосъдието

maintext:
Мъж от Варна изчезна след като беше осъден на 6 години затвор за опит за убийство. 33-годишният Петър Петков е обявен за международно издирване с червена бюлетина на Интерпол.
Кървавият инцидент става през лятото на 2011 г. във вече несъществуващ кафе-бар в квартал „Владислав Варненчик".
Пострадалият мъж флиртува с една от сервитьорките. Нападателят му прави забележка и след разменени реплики го атакува с нож в сърцето.
Нападателят е 28-годишният тогава Петър Петков. Часове след задържането е пуснат под парична гаранция.
„Обстоятелството, че той се е явявал във всички съдебни инстанции, сочи на правилността на преценката на прокуратурата", заяви Радослав Лазаров, зам.-окръжен прокурор на Варна.
„Когато синът ми се бореше за живота си, той беше на свобода", сподели майката на пострадалия.
След 4 години на свобода, в които Петков чува „виновен" на две съдебни инстанции, Върховният касационен съд го осъжда на 6 години. Дни след това той изчезва.
„Той вижда, че присъдата му е потвърдена и след това докато стигне делото до Варна, минават сигурно седмица, 10 дни, през които той изчезва", съобщи Желязко Желязков, адвокат на потърпевшия.
„Не може да се прави пряк аналог като грешка на съда, че не е задържал лицето. Много лица с ефективни осъдителни присъди, не са със задържане под стража и си отиват в затвора", смята Радослав Лазаров.
Майката на пострадалия се надява някога да получи възмездие.


title: Нов сигнал за подозрителен багаж в центъра на София

maintext:
Пореден сигнал за съмнителен багаж вдигна на крак полицията в центъра на София.
Той е открит около кръстовището на бул. „Васил Левски“ и ул. „Ген. Йосиф В. Гурко“.
Оказа се, че става въпрос за изоставен куфар.
Преди два дни имаше подобен сигнал за ул. „Васил Априлов“. Оказа се, че изоставеният там багаж е куфар със стари дрехи.
Сигнал за подозрителен пакет в близост до посолства и резиденции в София
Специализираните служби отцепиха целия район и обезвредиха багажа


description: Оборудването на 39-годишния мъж се оказало дефектно и той тръгнал към хижата

title: Изчезналият Тодор пред bTV: И друг път съм виждал виелици горе, не знаех, че ме издирват

maintext:
Оборудването на изчезналия в Стара планина Тодор Владимиров се оказало дефектно, палатката протекла, спалният чувал се наводнил и той тръгнал към хижата. Това каза 39-годишният мъж в ексклузивно интервю за bTV.
От Планинската спасителна служба ще настояват мъжът да възстанови разходите за тридневната операция.
Тодор изкара 6 дни в планината, нощувайки в палатката си. Днес следобед се появи сам в хижа „Васил Левски”, базата, откъдето тръгваха спасителите, за да го търсят. В операцията се включи и хеликоптер.
Приятелката на Тодор – Деница, е щастлива от добрата новина. Все още не е говорила с него, но го чака с нетърпение.
Тодор заяви за bTV, че не е знаел, че го издирват и се извини. Ето какво още разказа туристът:
„Съжалявам много, не съм го направил нарочно, просто времето се влоши, опънах палатка, докато се нормализира, то не се нормализира, свърши ми газта и надолу. Там, където бях, нямах обхват, ако имах, щях да се обадя.
През цялото време Тодор бил на 2000 метра надморска височина, твърди, че не е видял жива душа от пет дни.
„На палатка бях през цялото време, имах един стек цигари, фъстъци бренди”.
В рискована операция по издирването му се включиха над 30 души, днес по обед в Балкана тръгнаха и доброволци от туристическото дружество в Русе.
През цялото време доброволците имаха надежда, че Тодор е жив. В планинната да го издирва тръгна и приятелят му Ивайло.
„Гледахме преди това прогнозите за времето, не се очакваше много рязко застудяване”, обясни Ивайло.
Тодор няма измръзвания на крайниците, казва, че и друг път е спал високо в планината при виелици, това е поредното му екстремно приключение.
На въпроса не се ли е уплашил от времето, Тодор каза, че и друг път е виждал виелици горе.
Тази вечер той ще остане в хижа „Васил Левски” заедно със своите спасители и с рейнджърите, които го търсеха. Утре сутринта ще отиде в полицията в Карлово, където ще трябва да даде обяснение къде е бил през цялото време.
От Планинската спасителна служба казаха за bTV, че ще поискат Тодор да възстанови средствата, изразходвани за издирването му, а началникът на отряда на спасителите в Карлово каза, че мъжът е постъпил безотговорно.
Дали ще бъдат възстановени изхарчените за спасителната операция средства обаче зависи само от волята на Тодор.


description: Изчезнали ли са документи за реституирани имоти

title: Съмнителен опит за палеж на поземлената комисия в Панчарево

maintext:
9 или 10 декември т.г. Панчарево. Неизвестни към момента лица влизат в двора на невзрачна сграда с олюпена фасада. Тя е „пазена” от две добродушни безпризорни кучета.
Ако човек не си е имал работа с поземлената комисия в Панчарево, никога не би предположил, че тя се намира тук. Вътре се пазят документи, свързани с реституцията на редица изключително апетитни имоти в селата около София, а даже и в половината „Младост”. Архивът и преписките в него са основно доказателство при установяването на множеството измами с неправомерно върнати парцели за милиони, за които bTV разказа.
В задната част на сградата са счупени два прозореца, а между решетките са вкарани туби с нафта и парцали. Запалени са, едната се възпламенява. Щетите са установени чак в 11:45 на 10 декември от дежурната служителка.
Може ли вече да липсват съществени документи и палежът да е само инсценировка? „Може да се допусне и този вариант”, призна пред камерата на bTV началникът на 8 РУ Валери Симеонов.
”От това, което виждам, мисля, че има какво да се желае и то много за охраната на тази сграда”, допълни той. Сключен е договор с охранителна фирма.
Текат проверки, като от тях ще стане ясно дали пламъците или нечии ръце са премахнали документи, свързани с апетитни имоти.


title: Тир вися близо два часа от виадукт на АМ "Хемус" (ВИДЕО)

maintext:
Тир вися близо два часа от виадукт на АМ „Хемус”, предаде репортер на bTV. Аварийните екипи веднага са били мобилизирани да изтеглят товарният автомобил от ръба, като операцията е приключила успешно.
Шофьорът е изведен невредим от кабината. Той е бил в шок, но не е пострадал при инцидента. Откаран е в болница за медицински прегледи.
Тирът беше изтеглен преди минути по АМ „Хемус”, като движението е възстановено и в двете посоки на магистралата.
На много места в страната движението е временно ограничено заради снегопочистване и обработване на пътните участъци. Спасителните екипи поясниха за bTV, че към момента на инцидента с тежкотоварния автомобил пътят е бил чист.


description: Проучват се четири версии за инцидента

title: Семействата на загиналите при самолетната катастрофа московчани ще получат по 1 милион рубли

maintext:
Семействата на загиналите при самолетната катастрофа в района на Сочи московчани ще получат по 1 милион рубли. Това съобщи за агенция ТАСС пресслужбата на московското кметство. Заедно с това те ще получат и федерално обезщетение, отбелязва БТА.
Днес в Русия е национален траур за загиналите в катастрофата с Ту-154. Самолетът с 92-ма души - военнослужещи, журналисти, музиканти от хора "Александров", които пътуваха за Сирия, за да поздравят за Нова година руските войски в базата в Хмеймим, се разби вчера рано сутринта малко след излитането си от летище "Адлер" в град Сочи. Предполага се, че всички 92 души на борда са загинали.
Преди няколко часа бяха открити отломки от машината в морето на около 1,5 км от крайбрежието в района на Сочи на дълбочина 50-70 м. Досега са открити телата на 13 загинали, включително на командира на самолета.
Откриха част от корпуса на руския Ту-154, който се разби до Сочи
Те са намерени на дъното на Черно море на дълбочина от 24 метра
В зоната на операцията по издирването тази вечер са пристигнали допълнително два обитаеми дълбоководни апарата и още сили на безпилотната авиация, предаде ТАСС. В операцията участват общо 45 кораба, 15 батискафа, 192-ма водолази, 12 самолета и 5 хеликоптера. В следобедните часове на брега бяха извадени части от фюзелажа. Водолазите изследват още отломки, между които фрагменти от двигател, посочи ТАСС, позовавайки се на руското министерство на отбраната.
Проучват се четири версии за катастрофата на самолета на руското министерство на отбраната в Черно море, заяви руската Федерална служба за сигурност (ФСС).
В Русия е ден на траур в памет на загиналите в разбилия се Ту-154 (СНИМКИ И ВИДЕО)
При катастрофата загинаха всички 92-ма души на борда на самолета
Версиите са попадане на предмети в двигателя, некачествено гориво, довело до загуба на мощност и спиране на работата на двигателя, пилотска грешка и техническа неизправност на самолета.
До момента няма данни да е било извършено терористично нападение, заяви ФСС.


description: Определени политически и сродни на тях среди положиха завидни усилия да политизират казуса, казват от Движението за права и свободи

title: ДПС връща Христо Бисеров в редиците на партията

maintext:
Имаме пълно основание да възстановим изцяло членствените права на колегата Христо Бисеров в редиците на ДПС. Това заявяват на страницата на Движението за права и свободи от ДПС и Парламентарната група на партията по повод решение на Върховния касационен съд, с което окончателно беше потвърдена оправдателната присъда на Христо Бисеров.
През 2013 г. Бисеров напусна ДПС и заместник-председателското място в Парламента, след като беше обвинен за недекларирани сделки с валутни ценности и недекларирани 700 000 лв. в швейцарски банки.
„Преди три години заехме позиция, с която целяхме да спомогнем казусът да се решава единствено в рамките на съдебната система и в полето на правото. В тази посока положителна роля изигра и оттеглянето на колегата от заеманите от него политически позиции. ВКС окончателно оправда Христо Бисеров Той беше подсъдим за валутни и данъчни престъпления
И тогава, и сега сме дълбоко убедени, че постъпихме правилно и че това е верният модел на политическо поведение в една правова държава. Намирането и съблюдаването на точната граница между партийната и политическата дейност от една страна и независимостта на съдебните органи от друга, е важен гарант за справедливо правораздаване на базата единствено и само на закона", казват от ДПС.
От партията подчертават, че това тяхно разбиране не е било споделено от всички:
"Определени политически и сродни на тях среди положиха завидни усилия да политизират казуса и да го превърнат в оръжие срещу партията ни. Днес за пореден път става ясно, че такова поведение винаги се обръща срещу своите автори и изпълнители.
Не очакваме някой да се извини за изречените думи и за извършените действия. Надяваме се единствено да бъде оценено нашето последователно и принципно поведение.
Начинът, по който завърши това съдебно дело, ни дава пълно основание да възстановим изцяло членствените права на колегата Бисеров в редиците на ДПС", заявяват от пратията с председател Мустафа Карадайъ.


description: Властите предупредиха, че той може да е въоръжен и агресивен, а може и да е ранен

title: Дават 100 хил. евро за залавянето на берлинския атентатор

maintext:
Германската полиция предлага награда от 100 хил. евро за залавянето на тунизиеца Анис Амри, заподозрян за атентата на коледен базар в Берлин, при който загинаха 12 души.
24-годишният мъж е обявен за международно и обществено издирване.
Той е висок 178 см и тежи около 75 килограма.
Властите обаче предупредиха, че той може да е въоръжен и агресивен.
Възможно е и да е бил ранен от шофьора на камиона – полския гражданин Лукаш Урбан. Предполага се, че Амри е отвлякъл камиона, заедно с Урбан, който е бил все още жив по времето на атентат и може би се е опитал да го предотврати. Тялото на поляка беше намерено в кабината с множество прорезни рани.
Германските власти издирват нов заподозрян за атентата (СНИМКИ И ВИДЕО)
Той е на 24 години от Тунис
Германските власти са попаднали на следите на Амри, след като в камиона убиец открили разрешително за временно пребиваване в Германия.
Анис Амри е роден през 1992 г. в южния тунизийски град Татауин. Той напуснал родината си като нелегален мигрант преди седем години, като първо отишъл в Италия. Там лежал четири години в затвора за подпалване на училище.
Според баща му мъжът, който днес е бил разпитан от тунизийската полиция, Амри отишъл в Германия преди година. Там подал молба за убежище, но тя била отхвърлена през юли. Опитите да бъде депортиран в Тунис не са успели, защото мъжът нямал документи за самоличност и тунизийските власти оспорвали, че е гражданин на страната.
Амри се преместил от германската провинция Северен Рейн-Вестфалия в столицата Берлин през февруари 2016 г.
Той е използвал различни самоличности. В европейската заповед за арест на Амри, издадена от германските власти, пише, че той използва шест различни имена. Освен за тунизиец той се представя още за египтянин и ливанец.
Градската прокуратура на Берлин съобщи, че заподозреният е бил наблюдаван тайно от властите в продължение на няколко месеца тази година. Наблюдението обаче било прекратено заради липса на доказателства.
„Все още не знаем със сигурност дали извършителят е един или са повече. Не знаем със сигурност дали той или тя са имали помощници“, каза федералният прокурор на Германия Петер Франк.
Германските власти: Възможно е няколко души да са организирали нападението в Берлин
Най-вероятно арестуваният 23-годишен пакистанец не е извършител, признават от прокуратурата
По-рано днес полицията претърси центъра за бежанци в Емерих, Северен Рейн-Вестфалия, откъдето е издадено разрешението за пребиваване. Според вътрешния министър на провинцията молбата му за убежище е била отхвърлена, но документите за депортиране още не били готови.
След атентата мерките за сигурност в цялата страна са засилени.
Говорителят на полицията Томас Нойендорф обяви, че полицейското присъствие на коледните базари, както и на други събития ще бъде увеличено. Служителите на реда видимо ще носят картечници. Освен това ще бъдат издигнати и пътни блокади на някои места.
Берлинчани се зарекоха: „Няма да ни разделите“
Вижте във видеото атмосферата в града два дни след атентата
Отговорност за нападението пое „Ислямска държава“, но според експерти съобщението на терористичната организация не може да се смята за достоверно. Вътрешният министър Томас де Мезиер заяви, че се разглеждат и други версии.


description: Реформаторът се съмнява, че в този парламент има работещо мнозинство

title: Настимир Ананиев: Трябва да върнем мандата

maintext:
Мисля, че трябва да се върне мандатът, ако ни бъде връчен. Това заяви депутатът от РБ Настимир Ананиев в студиото на „Лице в лице”.
Дясното обединение в понеделник ще получи от президента Плевнелиев шанс за сформиране на кабинет. До момента Патриотичният фронт обявява готовност да подкрепи реформаторско правителство, докато ГЕРБ са силно резервирани. Днес Десислава Атанасова от партията на Бойко Борисов обяви директно, че нейните съпартийци няма да участват в нов кабинет в рамките на това Народно събрание.
ГЕРБ няма да участват в правителство на РБ
Според Десислава Атанасова в парламента няма стабилно мнозинство
„Аз лично съм скептичен какъв би бил развоят. (…) Трябва да имаме работещо мнозинство, имаме различни сигнали. Когато приемахме бюджета се дадоха сигнали, че нямаме работещо мнозинство – нито едно от предложенията на РБ не беше прието”, каза депутатът, който отбеляза, че днес се е случило обратното – ГЕРБ, ПФ и РБ заедно са приели промените в Закона за движението по пътищата.
От думите на Ананиев стана ясно, че националистите са уточнили искането си за 300 лв. минимална пенсия – ръстът трябвало да е не за социалната, а за тази за хора с натрупан стаж.
Реформаторите ще решат за мандата във формата парламентарна група с 22 депутати.


description: Блъснал го с камиона си, докато униформеният извършвал служебните си задължения

title: Условна присъда за турчин, убил полицай на пътя

maintext:
Пловдивският окръжен съд осъди условно Мустафа Остюрк, който на 22 април с товарния си автомобил на АМ "Тракия" причини смъртта на пътния полицай Николай Треновски, предаде БТА.
Инцидентът станал на 114 км на аутобана в ранните часове на деня. Треновски и негов колега работели по друг случай – катастрофа между камион и лек автомобил. Полицаите били със сигнални жилетки, светлините на автомобилите работели, но това не попречило на подсъдимия да мине през дясната лента с над 70 км/ч.
Камионът ударил Треновски, който починал на място.
Патрулиращ полицай загина тази сутрин на АМ „Тракия”
Той е ударен от турски тир близо до Цалапица
Остюрк две години няма да има право да управлява МПС, а изпитателният срок на присъдата му е 5-годишен.
Решението на магистратите може да бъде обжалвано.


description: Лифтът е спрял на височина между 15 и 30 метра

title: Спасиха блокирани близо 7 часа скиори в италианските Алпи

maintext:
Благополучно завърши инцидентът, който остави близо 7 часа блокирани във въздуха над 150 туристи в италианските Алпи. Късно снощи хората бяха спасени.
Кабинковият лифт с туристите беше блокиран на височина между 15 и 30 метра над земята в ски курорта Червиния в Североизточна Италия.
Причината беше силният вятър. В операцията по спасяването участваха 150 души.
Акцията продължи повече от 6 часа, затруднявана от силния вятър и от ниските температури.
При инцидента няма пострадали.


description: Покемони, манекени, гърмящи телефони и риби вместо сутиени

title: Странно, шокиращо, куриозно: 2016 г. ни даде от всичко по много

maintext:
Изпращаме поредна година, изпълнена с много любопитни новини, световни мании и постижения в какви ли не области. Сега, в края на декември, повечето от нас с трудност си спомнят за някои от интернет феномените, които само до преди няколко месеца привличаха вниманието на милиони потребители по целия свят.
Типичен пример е играта „Покемон Гоу”, която предизвика истерия у нас, по света… и в „Гугъл”, където „покемон” е най-търсената ключова дума на 2016 г. Идеята на приложението е да събираш анимирани герои чрез камерата на смарт устройството си и след това да влизаш в битки с други играчи.
Така „Покемон Гоу” насърчаваше малки и големи да се разхождат в търсене на нови и нови чудовища… което има и своята тъмна страна. В Гватемала ловец на покемони беше застрелян, а друг – ранен. В ред други страни имаше случаи на нападения над играчи, тръгнали да изследват неподходящи места.
В други случаи появата на рядък покемон на дадено място предизвикваше стълпотоврение, по-характерно за протестен митинг.
Всичко това обаче е минало, днес за „Покемон Гоу” се сещат само почитателите на оригиналната анимирана поредица от края на 90-те.
Все още актуална е друга мания – „Предизвикателството на манекена”. Видеа на хора, "замръзнали" в драматични пози като манекени, заляха онлайн пространството в края на октомври, а предизвикателството не спира да се разпространява.
Паралелът с „Ледeната кофа” от преди две години е неизбежен, то тя имаше своя социална позиция – идеята беше хората да усетят как се чувстват болните от доста специфичен вид склероза, при която периферните нерви отслабват тотално. В случая социална кауза няма.
Друго много важно събитие през 2016 г. бяха летните олимпийски игри в Рио де Женейро през месец август. И те бяха белязани с един куриоз: легендарният американски плувец Майкъл Фелпс се появи на олимпийските игри с големи червени петна по гърба и раменете.
Веднага след разпространяването на тези снимки започнаха най-страшни предположения – че е болен от много рядка и тайнствена болест. Какво обаче се оказа впоследствие – спортистът просто е почитател на терапията с вендузи. Тя ускорява заздравяването след контузии.
Отново през лятото в интернет започнаха да се появяват снимки с т.нар „рибен сутиен” – дами от всякакви възрасти, решили да скрият гърдите си с прясно уловена риба. Какъв е смисълът от това начинание, на този етап не знаем.
Далеч по-смислено е Предизвикателството на лицевите опори, инициирано от известния режисьор Гай Ричи. Тук има социална позиция – идеята е да се насочи вниманието към ветераните от войната, които страдат от посттравматично стресово разстройство. Много известни хора се включиха в това предизвикателство.
То се състои в това да правиш по 22 лицеви опори в продължение на 22 дни, защото според статистиката на ден се самоубиват по 22-ма ветерани.
Предизвикателства имаше не само пред онлайн потребителите, но и пред някои от най-големите производители на електроника в света. 2016 г. беше белязана от самовзривяващите се телефони.
Най-тежко пострада „Самсунг”, като корейската компания беше принудена да изтегли от пазара своя топ фаблет „Ноут 7” след няколко инцидента със самозапалване. Подобни, но по-изолирани инциденти имаше и с телефони на "Епъл".
Предизвикателство имаше и пред науката, след като жена забременя два пъти за 10 дни. Става въпрос за австралийката Кейт Хил, която била подложена на хормонално лечение заради проблеми с яйчниците. Близнаците били заченати по различно време, като интересното е, че през този период от 10 дни тя е имала интимен контакт със съпруга си само веднъж. Т.е. тя забременява втори път, след като вече е забременяла.
Децата се рзждат с различно тегло и ръст, но въпреки това ги наричат близнаци. Най-интересното е, че лекарите й казали, че няма да може да забременее. Само десет случая на явлението са документирани в цял свят. Близначките се казват Шарлот и Оливия.


description: В него е бил настанен мъжът, шофирал камиона

title: Полицията щурмува бежански център след атентата в Берлин

maintext:
Специални части на германската полиция щурмуваха бежански център, след като камион се вряза в коледен базар в Берлин и отне живота на 12 души, предаде специалният пратеник на bTV в Берлин Кристина Баксанова.
Броят на жертвите на нападението в Берлин вече е 12
48 души са ранени, като голяма част от тях са в тежко състояние
Установено е, че мъжът, шофирал камиона, е бил настанен в лагера, след като пристигнал като бежанец от Пакистан в Берлин в началото на февруари тази година. Той е минал през т. нар. "Балкански път" на имигрантите, който започва от Турция, преминава през Гърция, Македония, Сърбия, Унгария, Австрия и стига до Германия.
Щурмът на лагера, който се намира близо до летището „Темпелхоф”, бил направен около 4 ч. тази сутрин.
Самият шофьор е заловен вчера около час след инцидента. Това се случи благодарение на бдителни граждани, които са го проследили и са насочили полицията за посоката, в която отива.
Арестът станал на около 2 км от мястото на инцидента.
Посланикът ни в Берлин: Нямаме данни за пострадали българи
Той обаче уточни, че досега няма информация за националността нито една от жертвите и пострадалите
Днес се очаква пресконференция на полицията в Берлин, на която да стане ясно какво точно се е случило и да се потвърди идентичността на шофьора.
Засега се знае, че тялото на втория човек, намерено в кабината, е на поляк – истинския шофьор на камиона.Все още не се знае дали е умрял по време на атаката или вече е бил мъртъв.
Самият камион е бил с полска регистрация и е откраднат от място, на което е трябвало да разтовари строителни материали.
Специалните пратеници на bTV Кристина Баксанова и Борис Пинтев Берлин продължават да следят ситуацията в Берлин.
Вижте повече във видеото:


description: По предложениена кмета школото трябва да бъде закрито

title: Родители от Плевен се вдигнаха на протест в защита на училище на 160 години

maintext:
Родители от Плевен се вдигнаха на протест заради закриване на училище със 160-годишна история. В него учат деца от първи до осми клас. Сградата е голяма, а учениците малко, което през последните години води до натрупване на дългове.
Родителите казват, че има тенденциозно отношение към самото училище, за да бъдат отдалечавани децата от него. Каква е логиката да закриеш едно училище и на негово място да откриеш ново, питат те. Според хората училището е апетит на интереси, защото се намира в центъра на града.
Директорът Таня Тонева съобщи, че не е била уведомена по никакъв начин за това решение. По думите й поставянето на училището в изолация продължава от доста дълго време. Тя обясни, че броят на учениците е по-малък, към момента имат 7 паралелки със 120 ученика, а бюджетът им за 2016 г. е 200 000 лв. Имат и много дългове - 24 000 лв. за заплати, 9000 – за осигуровки и 7000 – 8000 лв. за ТЕЦ., общо около 40 000 лв.
Градоначалникът Георг Спартански обвини демографската катастрофа. По думите му има проблеми с образованието, с намаляващия брой деца, с това, че държавата няма национална стратегия за излизане от демографската катастрофа.
Кметът съобщи, че с настоящия бюджет по 1430 лв. на едно дете, тези 112 деца не могат да съществуват като отделна административна единица.
За последните 4 година училището е получило субсидиране от общината от 68 000 лв., като не са изплащали заплати от септември.
Георг Спартански съобщи, че той е формалният вносител, но решението за закриване на училището се взима от съветниците. Дебатът тепърва ще започне, никой не е казал, че ще свърши утре, никой не се кани да събаря сградата, тя ще продължи да служи като училище, поясни градоначалникът.


description: Според новите изисквания вече трябва да бъде изписвана информация за калориите, точния състав, алергените, срока на годност и начина на съхранение на продуктите

title: „Чети етикета”: Новите етикети на храните

maintext:
Само преди няколко дни – на 13 декември, влезе в сила нов европейски регламент за етикетите на храните. Според него върху тях задължително трябва да бъде изписана информация за калориите, точния състав, алергените, срока на годност и начина на съхранение на продуктите.
Оказва се, че етикетите на почти всички основни продукти, които слагаме на трапезата си, трябва да бъдат сменени, а това най-вероятно ще доведе и до поскъпване в техните цени.
Киселото мляко например задължително трябва да съдържа информация за количеството, срока на годност, условия за съхранение, името на производителя,страната на произход, а вече и за хранителната стойност на продуктите и алергените.
„Промените в регламента отново са объркващи като повечето европейски регламенти, защото не става ясно кои количества да се описват – естествените или добавените към естествената суровина”, обяснява Димитър Зоров от Асоциацията на млекопреработвателите. Той твърди, че непрекъснатите промени в изискванията за надписването на етикетите утежнява бизнеса.
„Всичко това е една прищявка, която ще обърка потребителя”, коментира Зоров.
Думите му подкрепя и Диляна Попова от Асоциацията на месопреработвателите. След новите промени върху етикетите на месата трябва да бъде точно обозначен произходът на животното. Според Попова е важно потребителят да е наясно със съдържанието на продуктите, но излишната информация за тях го обърква.
Екипът на bTV посети столичен хипермаркет и провери дали производителите няколко от основните хранителни продукти отговарят на новите изисквания. Оказа се, че при много от тях има пропуски и част от производителите все още не са въвели стандартите. Продуктите обаче са произведени преди влизането в сила на новите правила и затова няма да има глоби.
При някои от видовете хляб, които се предлагат например, липсва обозначение за срока на годност и партидния номер. Важно е на етикетите им да е обозначено, че основната съставка – брашното, е алерген, и тя бъде подчертана или изписана с удебелен шрифт.
„Не се подвеждайте по наименования, които са звучат много трудно и екзотично, защото те си имат „Е-номер” и са разрешени за влагане в редица видове храни”, отбелязаха от Агенцията по безопасност на храните.
При детските храни се забелязва друго нарушение. Най-често шрифтът върху етикетите им е по-малък от задължителните 1,2 мм, а при по-малките опаковки - 0,9 мм.
Витрините за насипна храна също се оказват проблем, защото информацията за продуктите е там оскъдна, а съставът и срокът на годност липсват.
Екипът ни попадна и на вносна напитка, която няма място на българския пазар и трябва незабавано да бъде изтеглена.
„Проблемът е, че в такива напитки не могат да се влагат захари и изкуствени подсладители като аспартам и ацесулфам Е +. Те се слагат само в нискоенергийни напитки и това правило е нарушено”, коментира Йордан Гогов от Съюза по хранителна промишленост. Той съветва да избираме внимателно хранителните продукти за трапезата си и да четем етикетите им.
Вижте повече във видеото:


title: Румен Радев пред „Файненшъл таймс”: Сътрудничеството между НАТО и Русия е необходимо

maintext:
„Сътрудничеството между НАТО и Русия е необходимо”, каза новоизбраният президент Румен Радев в интервю пред „Файненшъл таймс”.
Радев се стреми да разсее притесненията, че е твърде близък до Русия за лидер на страна членка на Европейския съюз и НАТО, отбелязват още от изданието.
„България винаги ще работи само заедно с партньорите си ЕС и Нато. Искам България да бъде истински член на НАТ, с истински способности и да бъде лоялен и предсказуем партньор”, заяви Радев в интервюто.
Той добави, че никога не е бил в Москва, но твърдо се застъпва за подобряване на отношенията между алианса и Русия.
„Ако не работим за по-добър диалог и намаляване на конфронтацията, не можем ефективно да се справим с тези глобални заплахи”, каза Радев.
„България ще остане проевропейски настроена, но ние не сме доволни от Европа на две скорости”, каза новоизбраният президент.
Радев добави, че ще първите му посещения като президент ще бъде в Брюксел и Букурещ, а не в Москва.


description: И ветровито

title: По-студено днес

maintext:
Днес облачността над по-голямата част от страна ще е значителна. Повече слънце ще има над Западна България. С умерен и силен северозападен вятър ще нахлува по-студен въздух и максималните температурите ще бъдат между 7° и 12°.
През нощта ще се задържи предимно облачно, а вятърът ще се ориентира от североизток. На места ще превали слаб сняг. Във вторник валежите ще спрат, а след обяд и облачността ще намалява. Температурите ще се понижат.
В сряда ще бъде почти тихо, сутринта - ясно и студено. Преди обяд ще бъде предимно слънчево, по-късно ще започне увеличение на облачността, но вероятността за валежи е малка. В четвъртък ще има значителна облачност и на места ще превали слаб сняг. Ще духа силен северозападен вятър. В петък и събота ще бъде студено, вятърът ще отслабне и временно ще стихне. Ще има променлива облачност. Вероятността за валежи е малка.


description: Съдебно-техническата експертиза установи, че влакът е влязъл с висока скорост в селото

title: Прокуратурата привлече като обвиняеми за трагедията в Хитрино двама машинисти

maintext:
Двамата машинисти в първия локомотив - Димитър Михнев и Радослав Петков, са привлечени като обвиняеми и прокурорът е постановил задържането им до 72 часа. Те са настанени в психиатрични заведения в Русе. Това обяви говорителят на главния прокурор Румяна Арнаудова.
Влакът в Хитрино се е движил със скорост почти два пъти над позволената
Това сочи експертизата, която трябваше да установи точната скорост на композицията
По-рано днес Арнаудова обяви, че влакът, който дерайлира в Хитрино, се е движил с висока скорост - почти два пъти над позволената.
Установено е, че предвижването с тази скорост и навлизането в отклонение, за да се размине с движещия се с насреща пътнически влак, са довели до инцидента. Вследствие на дерайлирането част от цистерните са били счупени, една от тях е била разхерметизирана и от нея под налягане е изтекло голямо количество пропилен.
Той се е смесил с въздуха и след около 2 минути и половина настъпва възпламеняване на газовия облак от печка на твърдо гориво, разположена в детска стая в едно от разрушените жилища. След възпламеняването вълната на експлозията се ускорява значително и предизвиква взривна вълна. Продължава горенето и се запалват къщи, дървета, трева и други.
Идентифицираха жертвите в Хитрино
Загиналите при дерайлирането част от влаковата композиция с цистерни и последвалия взрив на гарата в селото са седем, а осми човек е починал впоследствие в болница
Резултатът е 7 загинали и 26 души с тежки, средни и леки телесни повреди.
Тези данни са първоначални, назначени са още много експертизи, уточни Арнаудова.


description: Турция и Русия ще са гаранти за прекратяването на огъня

title: Асад и част от опозицията постигнаха поредно примирие

maintext:
Сирийското правителство и част от въоръжената опозиция в страната се споразумяха за обявяване на примирие и започване на преговори за мир, съобщават световните агенции като цитират руския президент Владимир Путин. Прекратяването на огъня влиза в сила от 30 декември.
Турският външен министър Мевлют Чавушоглу по-рано посочи, че родината му и Русия ще бъдат гаранти на мирния план. В него не влизат двете най-големи и най-радикални джихадистки групировки в Сирия – „Ислямска държава” и „Джабхад Фатех ал-Шам” (бившият Фронт „Ал-Нусра” – б.р.).
Сраженията обаче ще спрат в ключовия за мирните преговори регион Гута край Дамаск.
Бунтовниците от Свободната сирийска армия потвърдиха, че приемат условията на примирието.
Преходът към мир в Сирия не може да включва Асад, заяви турският външен министър
Чавушоглу потвърди, че Турция е подготвила споразумение за примирие
Путин призна, че сделката е „крехка”, което е твърде добро определение на фона на последните няколко бързо провалени примирия, постигнати с усилията на ООН, САЩ и Русия.
Прекратяването на огъня идва броени дни след окончателното падане на втория по важност град в Сирия – Алепо, изцяло в ръцете на правителствените войски. Тогава беше дадена възможност на голяма част от бойците от опозицията да се изтеглят.


description: 2107 г. може да е последната, в която той действа

title: Какво означава отпадането на плоския данък?

maintext:
2017 г. може да се окаже последната година, в която действа плоският данък – БСП даде заявка, че иска той да отпадне.
Какво реално означава това, обяснява Нели Тодорова.
В момента плоският данък е валиден и за минималната заплата, и за доходи от 10 хил. лв. например.
Според БСП обаче тези, които вземат до 1500 лв., трябва плащат по-ниски данъци. За онези над тази линия ставките ще са 17, 22 и 27%.
Така вземащите минимална заплата няма да плащат никакви данъци, а хората със средни доходи от около 900 лв. ще имат 46 лв. повече на месец.
Хора, които вземат обаче, да речем, 15 хил. лв., ще плащат 1300 лв. повече данъци, отколкото сега.
Макар да е сериозно критикуван от левицата, плоският данък беше въведен тъкмо от правителството „Станишев” и действа от 2008 г. Тогавашният министър на икономиката Петър Димитров го аргументира като мярка за конкурентоспособността на българската икономика.
Критиците на плоския данък обаче са убедени, че той щади богатите за сметка на бедните. Защитниците му пък твърдят, че той задържа работещите у нас.
Според сметките на управляващите в оставка премахването на плоския данък ще докара дупка от стотици милиони в бюджета.
Това което е сигурно за момента, е, че през 2017 г. плоският данък остава – просто защото в действащата година не може да се променят преки данъци – независимо кой ще вземе властта.
Вижте още във видеото:


title: Шестима мигранти загинаха, над 1100 бяха спасени в Средиземно море

maintext:
Шестима души загинаха и на 1164 бе оказана помощ в спасителните операции за бедстващи плавателни съдове днес в Средиземно море, съобщи италианската брегова охрана.
В спасяването на мигрантите, отплавали от брега на Либия в шест надуваеми лодки и дървено корабче, участваха бреговата охрана, военноморската операция на ЕС - EU NAVFOR MED - кораби на италианските ВМС и спасителния кораб "Акуериъс", нает от Лекари без граници.
Тази година на италианския бряг пристигнаха рекордни 173 000 мигранти, съобщи вътрешното министерство.
По данни на ООН най-малко 4700 души са загинали или изчезнали от началото на годината при опит да прекосят Средиземно море.


description: Той е починал внезапно в нощта на 29 срещу 30 декември

title: Отиде си журналистът Гасан Насър

maintext:
Журналистът Гасан Насър почина внезапно в нощта на 29 срещу 30 декември на 55-годишна възраст, съобщи в. „24 часа“.
Той бе известен познавач на Близкия изток със задълбочени познания във вътрешната политика и енергетиката у нас.
Роден е в Дамаск през 1961 г., но завършва журналистика в София през 1987 г. и се установява у нас. В последно време се занимаваше с връзки с обществеността.


description: Ще разберем кои ще са неговите министри на 22 януари

title: Румен Радев няма да предложи служебен кабинет на Росен Плевнелиев (ВИДЕО)

maintext:
Конституцията не предвижда възможност президентът да прехвърля правомощията си да на този, който е избран да го наследи. Това посочи в обръщение в ефира на БНТ ген. Румен Радев, след като днес държавният глава обяви, че няма да съставя трето служебно правителство за броени седмици, а е склонен да постави подписа си под кабинет, предложен от бившия началник на ВВС.
„Изтъкнатите политически доводи и личната мотивация не променят разпоредбите на Конституцията. Патосът на добрите намерения не замества закона”, категоричен беше Радев, според когото днешното изявление на „Дондуков” 2 е отказ от изпълнение на задължение, залегнало в основния ни закон.
Росен Плевнелиев остави Румен Радев да нареди служебен кабинет (ОБЗОР)
Правителството ще работи още месец в оставка
В тази връзка той отбеляза, че Конституцията предлага възможност за възлагане на правомощия единствено на вицепрезидента.
„Ще оглася състав на служебен кабинет след встъпването ми в длъжност”, подчерта генералът и се обърна към останалите политици с думите: „Дългото сбогуване с властта не бива да прераства в конституционна криза”.


description: Повече от час и половина Лили Иванова държа в омая и приповдигнато настроение хората, избрали да започнат празниците си с нейните песни

title: Последната ѝ дума ще е песен

maintext:
Последните дни на годината са истинско пиршество на духа за любителите на българската музика. Особено когато става въпрос за уважението, което все по-рядко оказваме на най-големите. Игрален филм за Леа Иванова и спектакъл в памет на Емил Димитров ни върнаха към златните години и шлагерите на изпълнители, които, за съжаление, вече не са сред нас. Но Тя е тук и говори чрез песните си от първо лице! Тя е личност и безспорен талант, идол, истинска звезда, с която може да се гордее всяка нация.
Това, което се случи на коледния концерт на Лили Иванова в един от най-големите софийски клубове, не беше изненада. Тя е все така безобразно гласовита, въздействаща и силна като присъствие, фина като излъчване и с неповторимо чувство за хумор и самоирония. Тя е всичко това, което артистът може да бъде, за да остане номер 1 – не само в класациите, но и в сърцата на хората.
Повече от час и половина Лили и музикантите ѝ (Огнян Енев, Веселин Веселинов – Еко, Орлин Цветанов, Ангел Дюлгеров и Росен Ватев) държаха в омая и приповдигнато настроение онези, които избраха да започнат празниците си с незабравим лайв коктейл, събрал някои от най-добрите песни на Лили – „Реквием”, „Любовта е живот”, „За тебе бях”, „Без правила”, „Невероятно”, „Рокля на цветя”, „Искам те”, „Този свят е жена”, „Сърцето е чупливо”... От най-новите парчета прозвуча само „Този миг”, но с обещанието, че 2017 г. ще дойде с още нови песни.
10-минутни възторжени аплодисменти бяха възнаградени със сладкото признание „Не мога да отрека, че това не ми харесва” и, разбира се, с песен – още едно „Невероятно” и „Защо не сме едни и същи”.
„Ние може да си свирим и да си мислим, че сме много велики, но ако публиката не си купи билет и не дойде, значи не сме чак толкова велики, каза Лили в една от кратките паузи, когато всъщност се очакваше да си поема въздух. Моята публика не е насила събрана – не е получила нищо, нищо не ѝ е обещано. Само музика!”... След тези думи обяви: „И така, да продължаваме да си свиркаме”, с което още повече повдигна настроението на аудиторията, която заедно с нея запя „Щурче”.
Този концерт мина без Camino – песента ,която всички знаят, но не всички разбират. За сметка на смазващото с посланието си и представянето си парче „Присъда”. То завършва с фразата „Последната ми дума ще е песен” и сякаш казва всичко за най-обичаната българска певица.


title: С 8% повече ток сме ползвали на Коледа

maintext:
На празничния 25 декември сме изхарчили с 8% повече ток, сочат оперативните данни на Електро-енергийния системен оператор.
Ръстът в потреблението се дължи най-вече на по-студеното време.
Тази година сме посрещнали Рождество Христово при температура по-ниска със 7-8 градуса спрямо 2015 г.
Пикът на потреблението на електроенергия е бил в 18:00 ч., а консумацията е достигнала близо 113 хил. мегават часа.


description: Нанесени са щети на три автомобила

title: Самоделна бомба избухна пред офиса на голяма строителна фирма

maintext:
Самоделно взривно устройство избухна пред бизнес сградата в столичния ж.к. „Манастирски ливади“, в която се помещава офисът на една от големите строителни фирми у нас - "Станилов".
Инцидентът стана около 22 ч. във вторник.
Няма пострадали, нанесени са щети на три автомобила, паркирани в близост до сградата.
Според източници на bTV взривът е бил с тротилов еквивалент от 200 гр и е бил по-скоро за сплашване.
Охранителят пък имал голям късмет, защото видял подхвърления пакет и го подритнал към улицата. В този момент фитилът вече бил запален.
Хора от околните сгради разказаха, че чули взрива, а полицията пристигнала „след около час – два“.
По случая е образувано досъдебно производство, работата по което продължава от разследващи полицаи, под наблюдението на прокуратурата.
От фирмата, поред чийто офис е било оставено устройството, отказаха коментар. Проверката ни установи, че тя се занимава основно с подземно строителство, участвала е и в изграждането на метрото.
Криминалистите работят по няколко версии, като основната е свързана с участието на фирмата в обществени поръчки.


title: Катери и хеликоптери продължават издирването на рибарите край Дуранкулак

maintext:
Катери на Гранична полиция и военен хеликоптер и днес ще продължат издирването на двамата изчезнали рибари в района край Дуранкулак. В акцията вчера се включиха и рибари от Северното Черноморие, но засега от двамата мъже няма и следа.
29-годишният Галин Тодоров и 49-годишният Коста Мянков влизат в морето вчера в 13:30. Мянков казал на съпругата си, че имат работа за не повече от час.
В 15:45 съпругата на Мянков му звъннала, но телефонът бил изключен. След като не се прибрал близките му започнали да го търсят, но от двамата рибари нямало и следа. Тогава подали сигнал към телефон 112. Още снощи в морето влязъл катер на гранична полиция, но без резултат. Днес в операцията по издирването без успех се включиха катери на Гранична полиция, морска администрация и хеликоптер на военноморските сили.
Рибари също влязоха в морето да търсят колегите си. Димитър Марчев влязъл с надежда да се открие отломки или нещо от лодката, но не е имало.
Издирвателната операция продължава.


description: С европари ще възстановяват инфраструктурата в селото

title: Правителството отделя 10 млн. лв за подпомагане на Хитрино

maintext:
Държавата отпуска общо 10 млн. лв. на Хитрино за справяне с последиците от газовата експлозия в центъра на селото, стана ясно след извънредно заседание на кабинета в оставка.
Половината от парите ще отидат директно по сметката на общината, за да може тя веднага да започне действия по разчистване след премахването на неизбухналите дерайлирали жп цистерни.
Други 5 млн. ще постъпят по бюджета на Министерството на труда и социалните грижи за храни, памперси и други продукти от първа необходимост, според заявените потребности на хората в селото.
За разрушената инфраструктура правителството ще иска от Европейската комисия разрешение да бъдат пренасочени средства по програмите за земеделие и транспорт.
С над 1 млн. лв. по транспортната програма ще бъде възстановена жп инфраструктура, а с пари от ПРСР ще се възстановят пътищата и ВиК мрежата.
Почерненото Хитрино отвътре (СНИМКИ И ВИДЕО)
Екип на bTV успя да стигне до центъра на селото
Където е възможно ще започне ремонт на сгради веднага. 26 къщи обаче са негодни за ползване. За хората, останали без дом, ще бъдат осигурени фургони, в които да живеят до новия строителен сезон. Гаранциите на кабинета са, че след това къщите им ще бъдат изградени наново.
„Общинското имущество е застраховано, както е по закон, само че нито държавата, нито общината може да чака дългите съдебни процедури, които следват след извършването на следствени действия, нито да чака не толкова бързите процедури по изплащане на средствата от страна на застрахователя. Впоследствие ще бъдат търсени всички суми и от застрахователи и отговорните лица“, каза вицепремиерът в оставка Томислав Дончев.
Вижте повече във видеото:


description: Германия е в повишена тревога след атентата в Берлин на 19 декември

title: Евакуираха гарата в Кьолн заради фалшива телефонна заплаха

maintext:
Железопътната гара на германския град Кьолн бе евакуирана тази вечер след телефонно обаждане, че там има бомба. Оказа се, че става дума за фалшива тревога, съобщи местната полиция, цитирана от Ройтерс.
Сигналът за бомбата бил подаден към 18 ч. местно време и централната гара на Кьолн била опразнена, а влаковете са били спрени.
Германия е в повишена тревога и мерките за сигурност са засилени, след като снощи на коледен базар в Берлин камион се вряза в множеството. 12 души загинаха, а десетки бяха ранени.
Властите признаха днес, че случилото се е терористичен акт, а „Ислямска държава” пое отговорност за атентата.


description: Жълт код за силен вятър

title: Малко сняг и много студ

maintext:
Жълт код за силен и много студен североизточен вятър е в сила утре за източната половина от страната. Предупрежденията са за пориви до 60 – 80 км/ч.
През нощта ще преобладава облачно време, но само на места в планинските райони ще превалява слаб сняг. Ще духа умерен вятър от запад-северозапад, който след полунощ ще се ориентира от североизток и с него утре ще продължи да нахлува студен въздух.
Минималните температури ще са предимно между минус 3° и 2°.
Утре преди обяд на много места в Северна България и планинските райони от страната ще превалява сняг. Около обяд валежите ще спират, а по-късно и облачността ще се разкъса и намалее до предимно слънчево време. Към 14 ч. температурите ще са предимно между минус 2° и 3°, по-високи – по Черноморието и в Югозападна България, но с нахлуването на студения въздух ще продължат да се понижават.
Преди обяд над планините ще има значителна облачност и валежи от сняг, повече – по северните склонове. Ще бъде ветровито, ще духа силен, по високите и открити части – и бурен, вятър от север-североизток и с него температурите ще се понижават. Максималната на височина 1200 метра ще е около минус 6°, на 2000 метра – около минус 11°.
В сряда сутринта ще е ясно и тихо, минималните температури ще са между минус 9° и минус 4°. Преди обяд времето ще бъде предимно слънчево. В следобедните часове ще духа слаб вятър от запад-северозапад, дневните температури ще се повишат слабо и максималните ще са между 0° и 5°. Ще започне увеличение на облачността, отначало – висока.
В четвъртък ще има значителна облачност, на места, главно в Северна България и планинските райони, ще превали слаб сняг. Вятърът ще се задържи до умерен от северозапад.
В петък облачността ще се разкъсва и намалява, вероятността за валежи е малка. Вятърът ще се ориентира от североизток, ще отслабне, по-късно и ще стихне.
В събота ще е предимно слънчево и почти тихо, сутринта – студено. Дневните температури ще започнат да се повишават.
В неделя ще духа слаб западен вятър, ще бъде още малко по-топло. Ще започне увеличение на облачността, вероятността за валежи е малка.


description: След претърсване полицията не откри взривни устройства

title: Евакуираха три жп гари в Москва след бомбени заплахи

maintext:
Три железопътни гари в Москва бяха евакуирани заради анонимни бомбени заплахи.
След претърсване руската полиция не откри взривни устройства, предаде ТАСС, цитирана от Ройтерс.
И трите гари сe намират на един и същи площад в централната част на Москва. Около 3000 души бяха евакуирани при получаване на заплахите.
Инцидентът не се е отразил на движението на влаковете. Полицията издирва подателя на анонимния сигнал.


description: Заради силно вълнение пристанището остана затворено

title: Вятърът създаде сериозни проблеми във Варна

maintext:
Бурен вятър създаде проблеми във Варна. От началото на деня екипите са се отзовали на близо 30 сигнала за паднали клони, ламарини, парчета от мазилки.
Поривите на вятъра днес достигнаха близо 20 м/с.
Заради огромно вълнение пристанище „Варна” остана затворено.
Паднал клон счупи покрива на автобусна спирка, а по обяд дърво се разцепи на две и нанесе щети три автомобила в централната част на града. За щастие инцидентът се размина без пострадали.
И днес в Източна България е в сила предупреждение за опасен вятър с пориви до 80-90 км/ч. Утре през деня все още ще превалява, но до вечерта ще спре навсякъде.
В новогодишната нощ около 12 часа се очакват температури от минус 5 до 0 градуса.


description: Лидерът на НПСД и Валери Симеонов са в съдебна фаза

title: Орхан Исмаилов: СДС явно имат "нюх", че правителството е възможно

maintext:
Колегите от СДС, за да искат този мандат, явно имат интуиция и нюх, че може да се получи правителство в рамките на този парламент. Това коментира в студиото на „Лице в лице” зам.-министърът на отбраната в оставка и лидер на НПСД Орхан Исмаилов.
Именно под давлението на СДС реформаторите загърбиха решението си да върнат мандата, публично подкрепяно от ДБГ на Меглена Кунева.
РБ в крайна сметка взе мандата
Това е последната възможност за формиране на кабинет в този парламент
„Аз лично съм скептик”, призна Орхан Исмаилов и допълни, че и вътре в партията му няма много оптимисти за правителство с мандата на РБ. „Много е трудно с 13 народни представители да поемеш тази отговорност да управляваш, като помисли реално човек е немислимо. В същия момент, това е шанс”, отбеляза той.
Според него от ГЕРБ зависи „точно и ясно да каже” дали ще има правителство или не: „Логиката по света е така – първата политическа сила да излъчи премиера, а чрез нас да реализират мандата”. По думите му Бойко Борисов е оставил шанс за разговори в тази посока при последната среща на политическите сили: „В политиката 24 часа са много, даже 1 час е много”.
Орхан Исмаилов определи като „несериозно” предложението сегашният кабинет директно да продължи работата си като служебен.
Той призна, че все още вътре в НПСД няма яснота дали ще продължи да бъде част от Реформаторския блок, но със сигурност профилът на партията остава център-дясно.
Зам.-министърът на отбраната обяви, че отношенията му с лидера на НФСБ Валери Симеонов са вече „в съдебна фаза” заради обвиненията на националиста, че реформаторът е турски агент. „Един отговорен политик не може да говори глупости”, коментира Исмаилов. Той посочи, че сега Симеонов има възможност да докаже агентурната му принадлежност.
Орхан Исмаилов остава зам.-министър на отбраната, заяви Ненчев
„Цялата тази агресия срещу този човек е само заради неговото име”, смята военният министър
По отношение на случващото се в Турция, Исмаилов посочи, че е важно да имаме нормални отношения с южната ни съседка с оглед заплахата за националната сигурност, която би представлявала бежанска вълна. „По никакъв начин не трябва да учим на демокрация нашите съседи. Предполагам, че доста добре са запознати”, отбеляза Исмаилов.


description: Той очаква вината да бъде хвърлена само върху колегите му

title: Машинист с 20 години стаж: Технически проблем е причинил инцидента в Хитрино

maintext:
Технически проблеми, а не висока скорост на машинистите е причина за трагедията в Хитрино. Позицията е на председателят на Синдиката на машинистите Диан Димитров и колега на тримата машинисти от авариралата композиция. Според него държавата е абдикирала от проблемите на жп транспорта.
Сотир Цацаров за Хитрино: Водещата версия остава висока скорост
Главният прокурор поясни, че нито една версия не се изключва напълно
Димитров е с 20-годишен стаж като локомотивен машинист на товарен влак. Часове преди смъртоносния взрив минава по същото трасе – през Хитрино. По думите му по трасето не е имало проблеми. Според него не човешка грешка, а технически проблеми и повреда в цистерната са довели до експлозията.
„Високата скорост може до дерайлиране да доведе, но цистерните са обезопасени, няма как да се взриви. От търкането на спирачките, предната вечер имах същия проблем, оттам се е възпламенило”, смята Димитров.
По думите му подредбата на вагоните е била стриктно спазена, тъй като контролът върху това е изключително строг. Познава и тримата машинисти от злополучния влак, дълги години били колеги.
Влакът, причинил трагедията в Хитрино, се е движил с превишена скорост
Това сочат данните от флашпамет на единия локомотив, съобщи източник на bTV
„Щом чухме за инцидента си казахме: „Хайде машинистите изгоряха”, коментира още Димитров.
Като председател и на синдиката на машинистите той не веднъж е предупреждавал, че е въпрос на време е да се случи поредната трагедия. За проблемите в железницата е писал и до властта. Не получил отговор.
Машинистите настояват за цялостна промяна в жп транспорт - сега, не след поредната трагедия.


title: Сливенското село Драгоданово на бунт срещу възпитаниците на местния интернат

maintext:
Жителите на сливенското село Драгоданово излязоха на бунт срещу възпитаниците на местния интернат. Хората се оплакват от набези и кражби по къщите им.
Интернатът е последна мярка за деца, които нарушават закона. 27 момичета и момчета от цялата страна живеят и учат в него при затворен режим. Според жители от селото обаче те постоянно са навън.
Центрове за възпитателна подкрепа заменят интернатите
България единствена в Европа затваря деца под 14-годишна възраст
„Имаме над 40 случая в рамките на няколко месеца децата да бягат. Играем си на котка и мишка. След като напускат дома, извършват кражби, разбиват стъклата на магазините и това, което им е под ръка”, разказва инспектор Димитър Величков от ОД на МВР – Сливен.
В момента прокуратурата работи и върху сигнал за сексуално насилие между децата.
Омбудсманът сигнализира за побоища, алкохол и изнасилвания в интернатите
Вече 4 години се правят само конференции и работни групи, но закони не се променят
Според ръководството на интерната такива случаи са изключение и в дома има строг контрол. От персонала на дома твърдят, че на всеки етаж има по няколко възпитатели, които контролират младежите „колкото могат”.
Бившият директор на възпитателното училище Павлина Иванова е засилила мерките за охрана с висока ограда и персонал.
Очаквайте продължение на темата утре в предаването „Тази сутрин” по bTV.


title: Два трагични случая отново поставиха въпроса работят ли социалните служби (ОБЗОР)

maintext:
Два трагични случая отново повдигнаха много въпроси за ролята на социалните служби и местните власти в защитата на уязвимите хора. В Куклен цяло семейство загина от студ и мизерия, а в Хасково дете на две години почина от недохранване на път за болницата.
Телата на 81-годишната Величка, синът й Христо и дъщерята Ангелина са открити снощи в дома им в Куклен. Майката е трудноподвижна, а синът и дъщерята имали психични проблеми.
Хората са потресени и обвиняват социалните служби, че са ги оставили на произвола на съдбата.
Трима души бяха открити мъртви в Куклен
Според първоначалната версия те са починали от измръзване
На входната врата все още стои закачена торба с храна, която са получавали от социалната трапезария. След като два дни не я взели, местният районен инспектор отишъл до провери как са.
От общината заявиха, че преди 6 месеца подали сигнал до социалните служби семейството да бъде настанено в дом. Социалните обаче обясняват, че тримата категорично отказали. Те твърдят, че откакто осигурили храна и дърва, животът на починалите се подобрил.
Същевременно, което издъхнало на прага на болницата.
Лекарите обвиняват родителите, че не са се грижили добре за момченцето и късно са ги потърсили. Семейството обаче твърди, че синът им е бил добре обгрижван, а за състоянието му търсят грешка в лечението му до момента.
Родителите на малкия Теодор: Не е бил недохранен, лекарите не разбраха какво му е
Полицията в Хасково разследва смъртта на детето. По случая вече работят и социалните работници
За съществуването на проблема социалните разбраха днес. Те посетиха дома на семейството и констатираха, че детето е живяло при добри битови условия, а родителите са полагали достатъчно грижи.


description: Това съобщи майка й - известната актриса Деби Рейнолдс

title: Кари Фишър е в стабилно състояние

maintext:
Актрисата Кари Фишър е в стабилно състояние, след като преживя сърдечен арест преди дни по време на полет от Лондон за Лос Анджелис.
Фишър, най-известна с ролята си на принцеса Лея в оригиналната трилогия „Междузвездни войни”, все още се намира в болница.
„Кари е в стабилно състояние. Ако има някаква промяна, ще я споделим. Благодаря за вашите молитви и добри пожелания”, каза майка й актрисата Деби Рейнолдс.
Фишър се прибираше от турне по повод последната й книга „Дневниците на принцесата”, в която описва афера с Харисън Форд по време на снимките на „Междузвездни войни”.


description: От сдружение „Творецъ” са се заели със задачата да върнат автентичния вид на убежището на Апостола

title: Творци реставрират тайната килия на Левски в Мъглижкия манастир

maintext:
Едно от тайните места, в които отсядал Васил Левски – килия в Мъглижкия женски манастир „Свети Никола”, ще бъде реставрирано.
Група художници и занаятчии от Мъглиж, обединени в сдружение „Творецъ”, са се заели със задачата да върнат автентичния вид на убежището на Апостола и да съхранят част от българската история.
Военната академия ще се сдобие с паметник на Васил Левски
Когато е основана, тя е кръстена на Апостола на свободата, но по-късно я преименуват на Георги С. Раковски
Килията, която се намира в най-старата част манастира и като всяко друго скривалище на Левски има два изхода, се нуждае от ремонт и подмяна на дюшемето.
За да съберат средства за реставрацията, на 20 декември ще бъдат изложени на търг над 20 картини, дървени пластики, ръчно изработени възрожденски оръжия и още редица произведения на занаятите и изкуствата, дело на творците.
След като завършат ремонта на стаята, служила за подслон на Апостола, от сдружението са намислили да възстановят и килийното училище, което действало в Мъглижкия манастир.


description: През 2015 г. в България са станали 48 влакови произшествия

title: Броят на жертвите при жп инциденти у нас е над 20 пъти по-голям от средното за ЕС

maintext:
Броят на жертвите при влакови катастрофи у нас е почти 22 пъти по-голям от средното ниво за останалите страни членки на Европейския съюз, сочи статистиката на Евростат.
През 2015 г. жп произшествията във всички страни членки са 2269.
Отрицателният рекорд държат Полша и Германия – съответно с 639 и 363 влакови инцидента.
В България инцидентите са били 48.
За сравнение в Ирландия и Люксембург няма нито едно подобно произшествие.
Вижте повече във видеото:


description: Социалистите твърдят, че цялата вина се прехвърля на вече уволнен началник

title: БСП пита кой е виновен за проблемите в завода за отпадъци

maintext:
Общински съветници от БСП заявиха днес, че нещо в Столичната община се крие и поискаха истината за оставката на зам.-кмета Мария Бояджийска да излезе наяве. Нейното оттегляне дойде след смъртта на работник в завода за преработка на отпадъци и уволнението на неговия директор.
Николай Савов заяви пред bTV че се опитват да му вменят вина за смъртта на работник, когато той вече е бил освободен. Казва, че преди три седмици е помолен от заместник кмета Бояджийска да подаде оставка.
Той подава оставка на 14 ноември, на 17-ти му връчват заповедта. Часове по-късно в завода става инцидент с работник, който по-късно издъхва. А дни по-късно камион с вдигнат леген чупи една от лентите за отпадъци. Според общински съветници от БСП, общината се опитва да препише инцидентите на Савов, който вече е бил освободен.
Йорданка Фандъкова прие оставката на зам.-кмета по екология
Мария Бояджийска посочила лични причини в мотива си за напускането
„Г-жа Фандъкова каза, че е уволнила поради тези два инцидента, после се поправи, че е освободен заради системни нарушения., но разликата е много голяма”, посочи Калоян Паргов.
Според Николай Стойнев от ГЕРБ, освобождаването на директора било заради забележки към работата му: „Едната е свързана с ремонт на оборудване през 2014 г., което в гаранция, без да бъде съгласувано. Другата е от ноември 2016 г., при която са направени променени в настройките в сградата за био сушене”.
Бившият началник твърди, че е съгласувал всичките си действия с общината.
Не успяхме да чуем коментара на столичния кмет. Потърсихме и бившия й вече заместник Мария Бояджийска. Нямаше възможност за среща.Тя заяви, че оставката й е изцяло по лични причини и няма връзка с последните събития в завода.
Малко по-късно стана ясно, че уволненият директор на Завода за отпадъци е осъждан през 2008 г. за смъртта на трима души. Процесът е бил за авария в "Кремиковци" от 2004 г., при която загиват пожарникар и двама работници. Савов е получил административно наказание, затова че не е осигурил безопасни условия на труд на огнебореца.


title: Корнелия Нинова за мандата на РБ: Загуба на време

maintext:
Приетият днес от Реформаторския блок мандат за съставяне на правителство в рамките на този парламент е загуба на време. Това обяви лидерът на БСП Корнелия Нинова.
Тя смята, че реформаторите няма да могат да съставят кабинет, който да получи нужната подкрепа в Народното събрание.
„Това разтакаване идва повечко. Ние сме за това по-бързо да се върнат мандатите и да се върви към служебен кабинет и обявяване на дата за предсрочни избори“, коментира лидерът на БСП.
ГЕРБ не би подкрепила кабинет с мандат на Реформаторите
Размяната на автомобили между ведомствата е честа практика, каза вицепремиерът в оставка Румяна Бъчварова пред bTV по скандала с дарените на НСО джипове
Миналата седмица Нинова получи от името на БСП иза съставяне на правителство в рамките на този парламент. Преди това същото направи и премиерът в оставка и лидер на ГЕРБ
И Борисов, и Нинова обявиха, че няма да участват и да подкрепят правителство в рамките на това Народно събрание.


maintext:
Сирийската опозиция е готова да възобнови преговорите с режима без предварителни условия, заяви френският външен министър след международна среща в Париж, в която участва представителят на опозицията Риад Хиджаб.
"Трябва да определим условията за истински политически преход, трябва преговорите да се възобновят на ясна основа в рамките на резолюция 2254 на ООН", фиксираща пътна карта за уреждане на конфликта, при който загинаха над 300 хиляди души, заяви Жан-Марк Еро. Той добави, че опозицията е заявила готовност за преговори.
Висши дипломати от десет западни и арабски страни, подкрепящи сирийската опозиция, се събраха тази сутрин в Париж, за да обсъдят хуманитарната ситуация в Алепо, втория сирийски град, контролът над който се готвят да си върнат режимът в Дамаск и съюзниците му.


description: Почивните дни ще са пролетни

title: Предстои изключително рязко затопляне

maintext:
През нощта ще бъде ясно. Ще духа слаб западен вятър. Минималните температури ще са предимно между минус 2 и 3°.
Утре ще е предимно слънчево, с разкъсана средна и висока облачност. Ще духа умерен, в Дунавската равнина – до силен вятър от запад-северозапад. Максималните температури ще са предимно между 9° и 14°.
Над планините ще бъде предимно слънчево, с разкъсана средна и висока облачност. Ще духа силен северозападен вятър. Максималната температура на височина 1200 метра ще е около 8°, на 2000 метра – около 2°.
През почивните дни ще остане сравнително топло, без валежи, с разкъсана облачност, на места и до слънчево. На места в Южна България сутрин са възможни мъгли. В събота и в Дунавската равнина вятърът ще отслабне до умерен, а в неделя ще се ориентира от запад-югозапад. В началото на следващата седмица вятърът от северозапад, след това в източната половина от страната - от север-североизток, отново ще се усили и ще започне да нахлува студен въздух. Температурите бързо ще се понижават и във вторник и сряда и максималните вече ще са близки до 0°. В понеделник и вторник ще има повече облачност, а през нощта срещу вторник и във вторник на отделни места, главно в планинските райони и Източна България, е възможно да превали слаб сняг. В сряда вятърът чувствително ще отслабне, ще се установи слънчево време, но сутринта ще е доста студено.


description: Служителите не могат да се разберат с ръководството на МВР за елементарни неща, като например липсата на определение какво означава екип, каза Илия Кузманов

title: Синдикати: Човешкият фактор в МВР се подценява

maintext:
„Човешкият фактор в МВР се подценява”, заяви зам.-председателят на синдикалната федерация на служителите в МВР Илия Кузманов в предаването „Лице в лице”.
Той добави, че служителите не могат да се разберат с ръководството на МВР за елементарни неща, като например липсата на определение какво означава екип.
„В момента един екип в пожарната може да се състои само от шофьор и от един боец, образно казано това не може да работи. Нашите изисквания бяха за минимум трима души в екип, а европейската практика е четири и нагоре”, поясни Кузманов.
Друг казус е неизплащането на извънреден труд. „Ако в полицията не се заплаща, то в пожарната се прави така, че въобще да не се полага”, каза Кузманов.
Той добави, че разпределението на специализираните екипи в страната, като например тези, които отговарят за химическа защита, води до закъснения. „Това е следствие на лошата организация”, каза Кузманов.
„Ще го кажа малко като анекдот – по-добре да не работим, отколкото да работим във вас. Тук иронията е тежка и черна, но това е една застраховка, която е задължение на държавата”, каза Кузманов за сегашната ситуация в структурите на МВР.
Кузманов поясни, че от синдиката ще изчакат да бъде сформиран нов кабинет и много сериозно ще заявят техните претенции.


description: Опитали да го хвърлят в язовир, после го оставили да умре от студ

title: Младежи обезобразиха таксиметров шофьор край Хайредин

maintext:
Клиенти отвлякоха, пребиха и захвърлиха в гората таксиметров шофьор посред бял ден край врачанското село Хайредин.
Обезобразеният 23-годишният таксиметров водач е в шок, с тежка-черепно мозъчна травма и едва говори. Разказва, че е качил двамата клиенти от Козлодуй за село Хайредин. Сметката била близо 40 лева.
„Момчето, което стоеше до мен, удари ме през носа, усетих, че ми тръгна кръв, викам, „Добре, бе, човек, ако нямате пари, слезте и си тръгвайте, няма проблем”, спомня си Венцислав.
Вместо това биячите – на 24 и 22 години, и двамата от Хайредин, подкарали таксито и продължили с мъченията. Опитали се да хвърлят шофьора в близкия язовир, но той бил замръзнал. Накрая го зарязали в гората, вързан за вратата на изпотрошената му кола. Случаен ловец го открил и така му спасил живота.
„Беше с хипотермия, защото е бил съблечен и завързан гол, жалка картинка”, коментира началникът на хирургичното отделение в МБАЛ-Враца д-р Иван Чолашки.
Извършителите са задържани за 72 часа. По-големият е криминално проявен. Днес родителите му посетиха пребития в болницата, но не пожелаха да говорят.
Близките на пострадалия са категорични, че става дума за опит за убийство.
В съседното село Манастирище, от което е пребитият шофьор, готвят протест. Настояват побойниците да бъдат оставени за постоянно в ареста.


title: Почина Деби Рейнолдс - майката на Кари Фишър

maintext:
Американската актриса Деби Рейнолдс почина на 84-годишна възраст само ден след дъщеря си – Кари Фишър, съобщи Би Би Си, като се позова на сина на Рейнолдс – Тод.
Часове по-рано тя беше хоспитализирана по спешност в медицинския център „Сидърс-Синай“ в Лос Анджелис.
„Сега тя е с Кари, а ние сме съкрушени“, каза Тод Фишер.
По думите му смъртта на 60-годишната му сестра е била прекалено тежък удар за майка им.
Рейнолдс е известна с участията си в холивудски мюзикъли и комедии през 50-те и 60-те година на миналия век, включително „Аз пея под дъжда“ (Singin' in the Rain, 1952) с Джийн Кели, когато е едва 20-годишна.
Номинирана е за „Оскар“ за друг мюзикъл – „Непотопяемата Мали Браун“.
Родена е на 1 април 1932 г. в Ел Пасо, Тексас.
Омъжва се за певеца и телевизионна звезда Еди Фишер, но четири години по-късно Еди я напуска заради Елизабет Тейлър.


title: „Шарли ебдо“ реагира на нападението в Берлин

maintext:
Немското издание на френския сатиричен седмичник „Шарли ебдо“ (Charlie Hebdo) илюстрира корицата на последния си брой с рисунка, посветена на атентата в Берлин.
При нападението камион се вряза в коледен базар и отне живота на 12 души.
Карикатурата представлява захарна къщичка, от прозорците на която се подават дула на тежко оръжие. Текстът под илюстрацията гласи „Няма да променят начина ни на живот“.